พฤกษาฯแย้มเพิ่มเป้ารายได้ทะลุ2.6หมื่นล.
อสังหาริมทรัพย์มองข้ามช็อต พฤกษาฯ เล็งปรับเพิ่มเป้าทั้งปีนี้ ยอดขายดีเกินคาด ส่วนแสนสิริ เม.ย. ขาย 3,000 ล้าน
3 พ.ค. 2555

อสังหาริมทรัพย์มองข้ามช็อต พฤกษาฯ เล็งปรับเพิ่มเป้าทั้งปีนี้ ยอดขายดีเกินคาด ส่วนแสนสิริ เม.ย. ขาย 3,000 ล้าน
นายสมบูรณ์ วศินชัชวาล ผู้ช่วยกรรมการผู้จัดการสายงานบัญชีและการเงิน บริษัท พฤกษา เรียลเอสเตท (PS) เปิดเผยว่า บริษัทอาจจะมีการปรับเป้าหมายรายได้ทั้งปี 2555 ที่ตั้งไว้ที่ 2.6 หมื่นล้านบาท หรือเติบโต 12% จากปีก่อน หากไตรมาส 2 ฟื้นตัวดีกว่าที่คาดต่อเนื่องจากไตรมาสแรกที่มียอดขาย 5,700 ล้านบาท แม้ยังต่ำกว่าช่วงเดียวกันของปีก่อนที่มียอดขาย 8,000 ล้านบาท 
“ไตรมาสแรกกำลังซื้อกลับมายังไม่เต็มที่ แต่มีแนวโน้มที่ดี ตอนนี้ลูกค้าเริ่มค่อยๆ กลับมาแล้ว แต่ยอมรับว่ายอดการเยี่ยมชมโครงการยังไม่กลับมาเป็นปกติ คาดว่าช่วงครึ่งปีหลังกำลังซื้อจะกลับมาเต็มที่ หลังจากเดือน เม.ย.ยอดขายดีกว่าเดือน ม.ค.-ก.พ. และคาดว่าเดือน พ.ค.-มิ.ย.ก็น่าจะดีขึ้น” นายสมบูรณ์ กล่าว
ในปี 2555 บริษัทยังคงเป้าหมายเปิดโครงการใหม่ 49 โครงการ มูลค่ารวม 3.4 หมื่นล้านบาท เน้นโครงการบ้านเดี่ยวและทาวน์เฮาส์ และมีแผนจะเปิดโครงการใหม่ในต่างจังหวัด 2-3 โครงการ ทั้ง จ.เชียงใหม่ นครราชสีมา และชลบุรี ซึ่งขณะนี้อยู่ระหว่างการจัดซื้อที่ดิน 
นายสมบูรณ์ กล่าวว่า ตั้งแต่ต้นปี 2555 บริษัทได้มีการปรับเพิ่มราคาขายบ้านไปแล้ว 2-3% ทั้งโครงการเดิมและโครงการใหม่ และจะทยอยปรับเพิ่มอีกครั้งในช่วงครึ่งปีหลัง โดยทั้งปีคาดว่าจะปรับขึ้นรวม 3-4% ซึ่งเป็นไปตามค่าจ้างและต้นทุนวัสดุก่อสร้างที่เพิ่มขึ้น 
สำหรับการลงทุนในต่างประเทศและในช่วงปลายไตรมาส 2 ถึงต้นไตรมาส 3 บริษัทจะเดินหน้าโครงการลงทุนในอินเดียและเวียดนาม หลังจากชะลอโครงการมาตั้งแต่ปลายปี 2554 โดยใช้เงินลงทุน 600-700 ล้านบาท 
ทางด้านแหล่งเงินในการลงทุน บริษัทเตรียมออกหุ้นกู้ในเดือน ก.ค.นี้ วงเงินรวม 5,000 ล้านบาท โดยจะเสนอขาย 2-3 ชุด คือ อายุ 3 ปี, 5 ปี และ 7 ปี คาดว่าดอกเบี้ยเฉลี่ย 4-5% ซึ่งจะลดต้นทุนทางการเงินและมีเสถียรภาพมากขึ้น
นายเศรษฐา ทวีสิน กรรมการผู้จัดการใหญ่ บริษัท แสนสิริ (SIRI) เปิดเผยว่า ในเดือน เม.ย. ยอดขายได้กว่า 3,000 ล้านบาท และจะรุกหนักตลาดต่างจังหวัดต่อเนื่องในปี 2555 โดยเปิด 15 โครงการ มูลค่าโครงการรวมประมาณ 1 หมื่นล้านบาท หรือคิดเป็น 22% จากมูลค่าการเปิดตัวโครงการรวมในปีนี้